หุ้นพลังงานฯน้องใหม่ SSP เป้า 9.26 บ.ไม่ไกลเกินเอื้อม! จ่อผุดโรงไฟฟ้าเพียบ-กำไรโต10%ต่อปี
หุ้นพลังงานทดแทนน้องใหม่ SSP เป้า 9.26 บาท ไม่ไกลเกินเอื้อม! จ่อผุดโรงไฟฟ้าเพียบ พ่วงกำไรโตไม่ต่ำกว่า 10% ต่อปี 
2 ต.ค. 2560

ผู้สื่อข่าวรายงานว่า ราคาหุ้นบริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP ณ เวลา 11.00 น. ราคาอยู่ที่ 8.60 บาท บวก 0.25 บาท หรือ 2.99% สูงสุดที่ 8.80 บาท ต่ำสุดที่ 8.50 บาท มูลค่าซื้อขายที่ 524.51 ล้านบาท ขณะที่ดัชนีตลาดหุ้นไทยโดยรวมบวก 0.28%
ทั้งนี้ SSP เข้าซื้อขายในตลาด mai ในวันที่ 27 ก.ย.60 เป็นวันแรก ด้วยราคาเปิด 10.30 บาท จากราคา IPO ที่ 7.70 บาท
โดย บล.ทรีนีตี้ แนะนำ “ซื้อ” SSP ราคาเป้าหมาย 9.26 บาท/หุ้น โดยปัจจุบัน SSP ดำเนินธุรกิจโดยการถือหุ้นในบริษัทอื่น (Holding Company) ที่ประกอบธุรกิจผลิตและจำหน่ายไฟฟ้าจากพลังงานหมุนเวียนและธุรกิจเกี่ยวเนื่องอื่นทั้งในและต่างประเทศ
ทั้งนี้ SSP มีจุดเด่นในการลงทุนจากการเน้นหลักธรรมาภิบาลและการบริการเชิงรุกเป็นสำคัญ ขณะที่อุตสาหกรรมโรงไฟฟ้ากำลังเติบโต จากความต้องการการใช้ไฟฟ้าเพิ่มขึ้น เพื่อรองรับการขยายตัวของเศรษฐกิจ ประกอบกับนโยบายภาครัฐสนับสนุนการใช้พลังงานหมุนเวียน
นอกจากนี้บริษัทได้สัญญาการซื้อขายไฟ (PPA) ในระยะยาว ทั้งในไทยและญี่ปุ่น ขณะที่ผู้บริหารระดับสูงดูแลทุกโครงการด้วยตนเองอย่างใกล้ชิดในทุกขั้นตอน อีกทั้งการเติบโตอย่างแข็งแกร่งจากโครงการที่มีคุณภาพในอนาคตที่กำลังทยอยรับรู้เข้ามา
ขณะที่ประเมินมูลค่ายุติธรรมของ SSP สำหรับปี 2560 ที่ 9.26 บาท โดยอ้างอิงวิธีมูลค่าปัจจุบันสุทธิ (NPV) Sum-of-the-parts ของมูลค่าในแต่ละโครงการที่มีสัญญาการซื้อขายไฟ (PPA) และกำลังก่อสร้างและทยอยรับรู้ในอนาคตอันใกล้ พร้อมกันนี้คาดอัตราผลตอบแทนเงินปันผลราวร้อยละ 2.4 ต่อปี
สำหรับโครงการในอนาคตของกลุ่มบริษัทสามารถแบ่งตามสถานะการพัฒนาโครงการได้ดังนี้
1.โครงการที่อยู่ระหว่างการก่อสร้าง จำนวน 3 โครงการ มีกำลังการผลิตติดตั้งรวมทั้งสิ้น 55.9 เมกะวัตต์ ปริมาณพลังงานไฟฟ้าเสนอขายตามสัญญา 47 เมกะวัตต์ ได้แก่โครงการโรงไฟฟ้าพลังงานแสงอาทิตย์ในประเทศญี่ปุ่นจำนวน 2 โครงการ ได้แก่โครงการฮิดะกะ และโครงการยามากะ ,โครงการโรงไฟฟ้าพลังงานแสงอาทิตย์ที่ติดตั้งบนหลังคาในประเทศไทยจำนวน 1 โครงการได้แก่โครงการ SNNP1
2.โครงการที่อยู่ระหว่างพัฒนาและยังไม่ได้เริ่มก่อสร้างจำนวน 4 โครงการ กำลังการผลิตติดตั้งรวมทั้งสิ้น 54 เมกะวัตต์ ปริมาณพลังงานไฟฟ้าเสนอขายตามสัญญา 41 เมกะวัตต์ ซึ่งประกอบด้วย โครงการโรงไฟฟ้าพลังงานแสงอาทิตย์ในประเทศไทยจำนวน 1 โครงการ ได้แก่โครงการโซลาร์ อผศ.จังหวัดราชบุรี อีกทั้งโครงการโรงไฟฟ้าพลังงานแสงอาทิตย์ในประเทศญี่ปุ่น จำนวน 2 โครงการได้แก่ โครงการโชเอ็น และโครงการลีโอ และโครงการโรงไฟฟ้าพลังงานแสงอาทิตย์ที่ติดตั้งบนหลังคาในประเทศไทยจำนวน 1 โครงการได้แก่โครงการ SNNP2
3.โครงการที่อยู่ระหว่างการพัฒนาขั้นต้น จำนวน 1 โครงการ ได้แก่ โครงการโรงไฟฟ้าพลังงานแสงอาทิตย์ในประเทศญี่ปุ่นจำนวน 1 โครงการ ได้แก่โครงการยามากะ 2
 